Okresná prokuratúra Ružomberok 
Dončova 8, 034 53 Ružomberok 1

Sp. zn. : 2 Pv 260/14/5508	Ružomberok, 24.2.2015
EEČ : 2-42-21-2015

U Z N E S E N I E

Trestná vec:	obvinený XXXXX  
Prečin:	Poškodzovanie cudzej veci podľa § 245 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Ružomberok
Podľa § 220 odsek 1 Trestného poriadku schvaľujem zmier uzavretý medzi: 
obvineným:
1.	XXXXX
	dátum narodenia: XXXXX
	miesto narodenia: Ružombeork
	rodné priezvisko: XXXXX
	trvalé bydlisko: XXXXX 034 01 Ružomberok, Slovensko
a
poškodeným:
1.	1. Ružomberská lyžiarska, a. s. 
	sídlo organizácie: Pri starej prachárni č. 14, 831 04 Bratislava, Slovensko
Obsahom zmieru je:
a.	Výška nahradenej škody alebo škody, na náhradu ktorej sa obvinený zaviazal: 735,60 Eur 
b.	Peňažná suma určená na všeobecne prospešné účely: 25,00 Eur 
c.	Konkrétny adresát peňažnej sumy určenej na všeobecne prospešné účely: Občianske združenie Za rozvoj gymnázia - Pro gymnasio, ul. Štefana Moyzesa č. 21, Ružomberok 
d.	Suma odovzdaná štátu na peňažnú pomoc obetiam trestnej činnosti: 25,00 Eur 

a súčasne podľa § 215 odsek 1 písmeno g) Trestného poriadku zastavujem trestné stíhanie obvineného
1.	XXXXX
	dátum narodenia: XXXXX
	miesto narodenia: Ružombeork
	rodné priezvisko: XXXXX
	trvalé bydlisko: XXXXX 034 01 Ružomberok, Slovensko
realizované policajtom Obv.odd. PZ Ružomberok pod spisovou značkou ORP-428/OO-RK-2014.
12.07.2014 v čase okolo 20.13 h poškodil kameru zn. Axis 211, ktorá sa nachádzala na vrcholovej stanici sedačkovej lanovky na Malinô Brde v Ružomberku a bola umiestnená na podpere lanovky, a to tak, že presne nezisteným spôsobom vyliezol na podperu lanovky a s použitím násilia ju pootočil, čím ju poškodil a tým spoločnosti 1. Ružomberská lyžiarska, a. s., Pri starej prachárni č. 14, 831 04 Bratislava, IČO: 36 361 844 spôsobil škodu vo výške 735,60 Eur.

Odôvodnenie: 
	Poverený príslušník Obvodného oddelenia PZ v Ružomberku viedol pod č. ČVS:ORP-428/OO-RK-2014 trestné stíhanie proti obv. XXXXX, nar. XXXXX pre prečin poškodzovania cudzej veci podľa § 245 ods. 1 Trestného zákona, ktorého sa mal dopustiť dňa 12.07.2014 na tom skutkovom základe,  ako je popísaný vo výrokovej časti tohto uznesenia. 

	Po skončení skráteného vyšetrovania mi bol predložený vyšetrovací spis č. ČVS: ČVS:ORP-428/OO-RK-2014 s návrhom na podanie obžaloby na obv. XXXXX pre vyššieuvedený prečin.

	Probačný a mediačný úradník Okresného súdu v Ružomberku na základe môjho pokynu z 08.01.2015 vykonal mediáciu, ktorá dňa  21.01.2015 vyústila do uzavretia zmieru podľa § 220 a nasl. Trestného poriadku medzi obv. XXXXX a Ing. Petrom Nankym, nar. 10.01.1957 - štatutárnym zástupcom poškodenej spoločnosti 1. Ružomberská lyžiarska, a. s., Pri starej prachárni č. 14, Bratislava, IČO: 36 361 844. Obvinený pred probačným a mediačným úradníkom vyhlásil, že spáchal skutok, pre ktorý je trestne stíhaný, pričom nie sú odôvodnené pochybnosti o tom, že jeho vyhlásenie bolo vykonané slobodne, vážne a určito. Obvinený aj pri preštudovaní vyšetrovacieho spisu dňa 11.12.2014 v prítomnosti substituenta jeho obhajcu vyhlásil, že spáchal skutok, za ktorý je stíhaný, pričom skutok mu bol okrem jeho priznania v celom rozsahu preukázaný vykonanými dôkazmi, najmä svedeckými výpoveďami Dušana Vinžíka - správcu kamerového systému poškodenej spoločnosti a Ivana Darániho - technického riaditeľa firmy PROFI-NET, s. r. o., ktorá montovala predmetnú kameru, ako aj obsahom DVD záznamu tejto  kamery do okamihu jej poškodenia obvineným, ktorého tvár je zaznamenaná na tomto zázname, z ktorého bola vyhotovená fotografia v momente manipulácie obvineného s kamerou. Pokiaľ ide o výšku škody, spôsobenej poškodením kamery, táto vyplýva zo svedeckej výpovede štatutárneho zástupcu poškodeného Ing. Petra Nankyho a je špecifikovaná aj vo faktúre firmy PROFI-NET, s. r. o. č. 10142192 z 01.08.2014, pričom suma 735,60 Eur predstavuje účelne vynaložené náklady na uvedenie veci do predošlého stavu v zmysle § 126 ods. 1 veta druhá Trestného zákona. Štatutárny zástupca poškodenej spoločnosti 1. Ružomberská lyžiarska, a. s. uplatnil voči obvinenému nárok na náhradu škody vo výške 735,60 Eur, ktorú obvinený dňa 21.01.2015 poštovou poukážkou uhradil a pri uzavretí zmieru Ing. Peter Nanky vyhlásil, že voči obvinenému nemá ani v budúcnosti nebude mať žiadne nároky na odškodnenie.

	Obvinený porozumel obvineniu a na účet tunajšej prokuratúry dňa 22.01.2015 zložil peňažnú sumu 50,- Eur, určenú   na   všeobecne  prospešné účely.  Túto   sumu považujem za primeranú závažnosti spáchaného trestného činu s prihliadnutím na osobné a majetkové pomery obvineného a tiež na mieru, akou bol trestným činom dotknutý verejný záujem. Obvinený určil za adresáta peňažnej sumy stanovenej pre všeobecne prospešné účely Občianske združenie Za rozvoj gymnázia - Pro gymnasio, ul. Štefana Moyzesa 21, Ružomberok, IČO: 37906097, číslo účtu 7936688/5200, ktorému bude poukázaná peňažná suma 25,- Eur a zároveň bude rovnaká peňažná suma 25,- Eur poukázaná na peňažnú pomoc obetiam trestnej činnosti. 

	Podľa § 220 ods. 1 Trestného poriadku v konaní o prečine, na ktorý zákon ustanovuje trest odňatia slobody, ktorého horná hranica neprevyšuje 5 rokov, môže prokurátor so súhlasom obvineného a poškodeného rozhodnúť o schválení zmieru a zastaviť trestné stíhanie, ak obvinený vyhlási, že spáchal skutok, za ktorý je stíhaný a nie sú odôvodnené pochybnosti o tom, že jeho vyhlásenie bolo vykonané slobodne, vážne a určito, nahradil škodu, pokiaľ  bola činom spôsobená, alebo urobil iné opatrenia na náhradu škody, alebo inak odstránil ujmu vzniknutú trestným činom,  a zloží na účet súdu a v prípravnom konaní na účet prokuratúry peňažnú sumu určenú konkrétnemu adresátovi na všeobecne prospešné účely a táto peňažná suma nie je zrejme neprimeraná závažnosti spáchaného činu a vzhľadom na povahu a závažnosť spáchaného činu, na mieru, akou bol trestným činom dotknutý verejný záujem, na osobu obvineného a na jeho osobné a majetkové pomery považuje takýto spôsob rozhodnutia za dostačujúci. 

	Za prečin poškodzovania cudzej veci podľa § 245 ods. 1 Trestného zákona možno dospelému páchateľovi uložiť trest odňatia slobody až na jeden rok. 

	Podľa § 223 ods. 2 Trestného poriadku pri určení adresáta peňažnej sumy určenej na všeobecne prospešné účely je súd a v prípravnom konaní prokurátor viazaný obsahom dohody o zmieri medzi obvineným a poškodeným. 

	Podľa § 224 Trestného poriadku peňažnú sumu na všeobecne prospešné účely možno určiť obciam a iným právnickým osobám so sídlom na území Slovenskej  republiky   na   financovanie   vedy,   vzdelania,   kultúry,   školstva, požiarnej ochrany, podporu a ochranu mládeže, sociálne, zdravotné, ekologické, humanitárne, charitatívne účely, registrovaným cirkvám a náboženským spoločnostiam, športovým a telovýchovným spoločnostiam, ako aj štátu na pe¨ľažnú pomoc poškodeným podľa osobitného zákona. Z peňažnej sumy určenej na všeobecne prospešné účely musí obvinený určiť aspoň 50 % štátu na peňažnú pomoc poškodeným podľa osobitného zákona.

	Vzhľadom na skutočnosť, že v prípravnom konaní boli splnené zákonom stanovené podmienky na schválenie zmieru a súčasné zastavenie trestného stíhania vedeného proti obv. XXXXX, ktorý je v mieste trvalého bydliska kladne hodnotený, doteraz viedol riadny život, keďže nebol súdne trestaný ani postihnutý za priestupok a takýto postup považujem za dostačujúci na to, aby si obvinený uvedomil protiprávnosť svojho konania, rozhodol som tak, ako je uvedené vo výrokovej časti tohto uznesenia.

Poučenie: 
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Milan Mikuláš
prokurátor